আবু তোরাবে স্মৃতিস্তম্ভ নির্মিত হবে  দুর্ঘটনায় ৪৩ স্কুল শিক্ষার্থীসহ ৪৪ জনের প্রাণহানিতে শোকসভায় হাজারো মানুষের উপস্থিতিতে নিহতদের জন্য স্মৃতিস্তম্ভ নির্মাণের আশ্বাস  দিয়েছেন দুই মন্ত্রী। মিরসরাইয়ের আবু তোরাব বিদ্যালয় প্রাঙ্গণে শোকসভায় শিক্ষামন্ত্রী নুরুল ইসলাম নাহিদ ও শিল্পমন্ত্রী দিলীপ বড়ুয়া শোকসভায় এ কথা বলেন। ২০ মিনিটের শোকসভায় বক্তব্যে দুই মন্ত্রী দুর্ঘটনায় প্রাণহানিতে শোক প্রকাশ করেন। শিক্ষামন্ত্রী নূরুল ইসলাম তার বক্তব্যের এক পর্যায়ে কেঁদে ফেলেন। শিল্পমন্ত্রী ও শিক্ষামন্ত্রী নিহত ছাত্রদের প্রতি পরিবারকে ৩৫ হাজার টাকা করে সহায়তার ঘোষণা দেন। এর মধ্যে ২৫ হাজার টাকা দেবে শিক্ষা মন্ত্রণালয়। এছাড়া আহতরা পাবে ৫ হাজার টাকা করে। গতকাল আবু তোরাব বিদ্যালয়ে কোন ক্লাস হয়নি। মৃত  শিক্ষার্থীদের তালিকা করতে শিক্ষকদের ব্যস্ত দেখা যায়। স্থানীদের চোখে-মুখে ছিল শোকের ছাপ। মর্মান্তিক এ দুর্ঘটনায় প্রাণহানিতে চট্টগ্রামের মিরসরাই উপজেলায় তিন দিনের শোক পালিত হচ্ছে।